Daniel
1
Daniel Babilonianam pujusmauri
(Dan 1.1-19)
Judá nungkanmaya ainau achikiar jukimu asar, Babilonianam jearamtai, Babilonia apuri Nabucodonosor ni inatirin untsuk:
—Ame Judá nungkanmaya natsa shiiram tura nintip ainau wainkata. Tura wina inatir wajasarat tusam, ii chichame tura ii turutiri kampatam musach nuiniarta, —timiayi.
Tamati apu inatiri natsa ainaun wainak apu pujamunam jukimiayi. Tura Judá nungkanmaya cuatro (4) natsa ainau nuni pachinkarmiayi. Tura kichik natsa Daniel naartinun Belsasar inaikiarmiayi. Tura chikich natsa ainaun Sadrac, nunia Mesac, nunia Abed-nego inaikiarmiayi. Tura Babilonia chichaman nuiniararmiayi. Tura apu: Wi yuwaja nuna nu natsa ainau mash yuwaarti tusa chichaman akuptukmau asar, nu natsa ainaun apu yutairin susarmiayi. Tura wainiat Yus nu yutaka yuwairap tamau asar, nu cuatro (4) natsa ainauka nu yutanka yuwacharmiayi. Tura Daniel natsa wainiun ujaak:
—Wait aneasam tsangkutrurta. Iikia judío asar, nu yutaka yuwachminuitji. Tura asakrin nu yutasha yuwairap tusam surimkartukta, —timiayi.
Tamati natsa wainin ayaak:
—Wikia apurun shamajai. Atum yutsuk pujusrum watsarakrumningkia, apu atumin waitmakar wina mantuashtimpiash, —timiayi.
Tamati Daniel tura ni amikri ainausha natsa wainiun chicharinak:
—Watska, diez (10) kinta nekapsami. Iisha tangku namangkesha yutsuk, tura vinosha umutsuk aya yumik umurtatji. Tura diez (10) kinta tu pujakrisha, nekasar watsatsuk pujustatji. Ame nekapkartusta, —tiarmiayi.
Tu tinam apu inatiri Danielan pengker awajumia nu tu ati tusa nekapsamiayi. Tura diez (10) kinta natsa ainau tangku namangken yutsuk, tura vinoncha umutsuk pujuinayat, pengké watsatsuk pujusarmiayi. Tuminau asaramtai Yus nu natsa ainaun mash aa nuna nekamtikiamiayi. Tura papin aujinak pujuinau asaramtai, Yus nukap nintimtikramiayi.
Kampatam musach nangkamaramtai, apu chichaman akupak:
—Judío natsa ainau nimtiaram, —timiayi.
Tamati natsa ainau apu pujutirin wayaawar, apu iniam pengker aimkarmiayi. Nu natsa cuatro (4) amia nu Yusen umirkau asar, chikich nekau aints ainaun nangkamasarang tura wishin ainauncha nangkamasarang pengker aimkarmiayi. Tura asaramtai apu Nabucodonosor nu natsa ainaunka apun nekamtikin arti tusa inaikiamiayi. Turamtai Yus Danielan aintsu mesekramramurin nekau ati tusa ni nekamtairin susamiayi.
Apu mesekramramuri
(Dan 2.1-12)
Nunia apu Nabucodonosor mesekramramiayi. Tura mesekramar tsawaarak shamak nantaki:
—Nekau ainau tura wishin ainau mash untsuktaram, —tusa chichaman akupkamiayi. Tura untsukaram mash kaunkaramtai apu chichaak:
—Mesekramrajai, tura asan napchau nintimsan pujajai. Tura ¿itiurak at? tusan nekaatasan wakerajai. Tura asan tajarme: Wi mesekramramur nekaachakrumningkia, mash atumin maatatjarme. Tura atumi jeen mash yumpungtatjai. Antsu mesekramramuram nuwaitai tusaram nekamtikruakrumningkia, warinchun untsurin susatatjarme, —timiayi.
Tamaitiat nekau ainau tura wishin ainausha mash apurin chicharinak:
—Apuru tsangkutrurta. Wait aneasam mesekramramuram etserkata. Nuna nekatskeka ¿itiur mesekramramuram tu awai tusarsha etserkatjik? Nuna nekatskeka aints kichkisha nu taku tawai tichamnawaitai, —tiarmiayi.
Tu tinam apu kajek chichaak:
—Wikia atumin nekajrume. Atum wait chicham etserin asaram, wi mesekramramur nekamtikruashtatrume. Antsu wi taja nunaka yamaikia miatrusnak umiktatjai, —timiayi.
Tamaitiat nu wishin ainau apurin chicharinak:
—Ame tame nuka yumtinuitai. Aints kichkisha ami mesekramramurminka nekaachminuitai. Antsu Yusek nunaka nekawai. Antsu Yuska aintsnumka pujuchuitai. ¿Ii Yuskitaij? —tiarmiayi.
Tu tinam apu kajek chichaak:
—Ju nekau ainauka mash maataram, —tusa ni suntarin inarmiayi.
Daniel Nabucodonosora mesekramramurin nekaamuri
(Dan 2.13-49)
Timiau asa, suntara kapitantri Arioc naartin wishin ainaun nunia Danielan, nunia ni amikri ainauncha maataj tusa eakmiayi. Tura Daniel wainkam, apu chichamen antukchau asa, aneachmau antuk nintip asa kapitanin chicharak:
—¿Apuka waruka nekau ainautin wári mantamtancha wakerutmaji? —tu iniasmiayi.
Tu iniam kapitán tu awai tusa ujakmiayi. Nu ujakam Daniel apunam we chicharak:
—Apuru, wait aneasam jumchik nakarsata. Wikia mesekramramurmin nekamtikiatatjame, —timiayi.
Tamati apu ayu timiayi.
Turamtai Daniel ni jeen waketki, ni amikri ainaun apu chichamen ujakmiayi. Tura iisha jakai tusaram Yus seataram timiayi. Tura kashi Yusen seak pujai, Yus Danielan apu mesekramramurin nekamtikiamiayi. Tura Yus nekamtikiam Daniel Yusen maaketai timiayi. Tura Yusen sea seaka tsawaar Daniel kapitanin weri chicharak:
—Nekau ainau maatsuk asata. Antsu apunam juruktia. Turakmin wikia apu mesekramramurin nuwaitai tusan ujaktatjai, —timiayi.
Tamati kapitán ayu tusa Danielan apunam jukimiayi. Tura Daniel wayaamtai apu iniak:
—¿Wi mesekramramur nekaamek? ¿Tura nuna taku tawai tusam nekaamek? —timiayi.
Tamaitiat Daniel ayaak:
—Atsa apuru. Nekau ainau tura wishin ainausha kichkisha nuna nekaatai tinaksha nekaacharmin ainawai. Tura wainiat Yusek nayaimpinam puja nuka mash nekau asa, ukunam atiniun pachis aminka mash nekamtikramatatui. Tura asamtai ame karanam wainkamame nuka nuwaitai: Aintsu nakumkamurin nekas juun wainkamame nuna muuke kuri najanamuyayi. Tura netsepe tura kunturisha kuik najanamuyayi. Tura wakesha tura makuisha cobre najanamuyayi. Tura kangkaji jiru najanamuyayi. Antsu nawe jiru nuwejai pachimramuyayi. Tura ame mura jiij wajatmin, kaya juun ningki kangkeau wainkamame. Tura kangkeak nu kayaka aints nakumkamu nawen tukuri tsairamiayi. Tura nuwesha mash, tura jirusha mash, tura cobresha mash, tura kuikiasha mash, tura kurisha mash yukuuya nunis tsaintramtai, nase juwau wainkamame. Antsu kaya wainkamame nuka tsakaki tsakaki pampa juun najanamu nungkan mash netkau wainkamame. Mesekramramurmeka nuwaitai. Tura yamaikia warina takua tawa tusan nekamtikiatjame.
Apuru, Yus nayaimpinam puja nuka kakarmarin suramsau asamtai, ame mash nungkanmaya ainau apurinme. Tura asam ame aints nakumkamu muukea tumawaitme. Antsu ami wearam aintsun inatan inaisaramtai, chikich aints mianchau ainau apu wajasartinuitai. Tura asar nu aintska kuikia tumau ainawai. Nunia nukap arus chikich apu cobrea tumau aa nuka aints ainaun inartinuitai. Nunia chikich apu kakaram jirua tumau tatinuitai. Tura nuka taa, mash nungka ainaun mesratnuitai. Nunia nu aintsu nakumkamuri nawe jiru nuwejai pachimramu wainkamame nuka chikich apu ainau jumchik kakaram tura jumchik mianchausha artinuitai. Tura nu apu ainau pujuinamtai, Yus nayaimpinam puja nuka aints ainaun inatan nangkamatnuitai. Tura Yus tuke puju asa, chikich apu ainaun mash amuk, tuke nangkantsuk aints ainaun inartinuitai. Tura kaya ame wainkamame nuka nu Apua tumau atinuitai. Yus nekas juun asa, amin ukunam atiniun pachis nekamtikramatas wakera nuka nuwaitai. Wi taja nuka nekasaintai, —Daniel timiayi.
Tura Daniel naka wajai, apu Nabucodonosor pinakumar tepes:
—Yus juuntaitai, —timiayi. Nunia Danielan chicharak:
—Aminu Yusrum nekas chikich yus ainaun nangkamasang juuntaitai. Nu Yuska mash junia apu ainau Apurintai, —timiayi.
Nunia Danielan mash nekau ainau apuri ati tusa inaikiamiayi. Apu turamtai, Daniel ni amikri ainaun pachis chicharak:
—Wait aneasam nu aints ainauka wina yaintin arti —tusa apun chichasmiayi. Tura apu seam ayu timiayi.
Kampatam natsan jinum nangkimiamuri
(Dan 3.1-30)
Babilonia apuri Nabucodonosor mesetan untsuri najanak, chikich nungkanmaya apu ainaun untsurin nepetkamiayi. Ni timiá untsuri nepetmaku asa chichaak:
—Nekasan wisha timiá nepetmaku asan, nakumakmaurun kuri najanamun yakiri treinta (30) metro aun, tura wangkantirisha kampatam metro aun yakta japen puusatatjai. Tura nuna puusamtai, aints ainau nuna jiisar: Ameketme juuntam tusar pinakumrar tepesarti, —timiayi.
Nu chichaman akupkamtai, apu nakumakmauri juuntan kuri najanamun yakta japen puusarmiayi. Nunia fiestan najanawarmiayi. Tura Nabucodonosor ni inatiri ainaun, tura yakta juuntri ainauncha, tura suntara apuri ainauncha, tura ni nungkarin apu inaikiamu ainauncha mash winiarti tusa untsukmiayi. Tura mash kaunkaramtai, apu inatiri aints kaunkaru ainaun chicharak:
—Mash anturtuktaram: Yamaikia pupun pupuntramu antukrum, tura nangku umpuinamusha antukrum, tura arawir tuntuyamusha antukrum, mash aints ainautiram ii apuri nakumakmauri jiisrum: Ameketme juuntam titasrum mash pinakumraram tepestaram. Antsu nu umiachkurmeka ji kapaamunam epenatatrume, —timiayi.
Tamati pupunan pupuntramun antukar, aints ainauka mash: Ameketme juuntam tiartas apu nakumakmaurin pinakumrar tepersarmiayi.
Antsu kampatam aints Daniela amikri armia nuka, apun nekamtikin ainayat Yusen umirkau asar, apu nakumakmaurinka pinakumrarka tepersacharmiayi.
Tuminamtai apu Nabucodonosoran ujakarmiayi.
Tura ujakaram apu kajekmiayi. Tura kajek Daniela amikri taarti tusa untsukmiayi. Tura chicharak:
—¿Nekasrumek wina yusur ainausha umirtsuram? ¿Turasha wi nakumakmaur nekasrumek pinakumraram tepertsuk pujaram? Tura asakrumin yamaikia nekaami: Pupunan pupuntrinamtai, wina nakumakmaur jiisrum pinakumraram tepersataram, jinum epeawaijrum. Nu turuachkurmeka jinum pujakrumin atumi Yusri jiinmaya uwemtikramrarti. Watska, nekaami, —timiayi.
Tamaitiat nu aints ainauka apun chicharinak:
—Ameka nekasam iinu apuri asakmin, amincha tuke umirkur pujaji. Turayatur ju chichamka umirtaka nakitaji. Iisha ii Yusring pinakumrar tepersar: Ameketme juuntam timinuitji. Tura asakrin ii Yusri wakerakka, iincha jinmayancha uwemtikramramnawaitji. Antsu nu turashtin amatisha aminu yusrumka: Ameketme Yusem tichatatji. Tura ami nakumakmauram jiisrisha pinakumrarkia tepeschamnawaitji, —tiarmiayi.
Tu tinam apu kajek ni aintsri ainaun chicharak:
—Ji nukap tsutsutkataram. Nunia au aints ainauka jingkiaram jinam epeataram, —timiayi.
Tamati ni suntari timiá kakaram ainau nu natsanka achikiar, nunia jingkiawar ji kapaamunam japen nangkimiawarmiayi. Antsu ji timiá tsuwer asamtai, suntar ainau Daniela amikrin jinum nangkimiawarmia nuka ji sukuam ningki jakarmiayi.
Antsu natsa ainauka ji japen nangkimiawarmaitiat jakacharmiayi. Antsu chikich wainchati nijai tsaniasar jinam wekainaun apusha wainak wajaki chichaak:
—¿Aintsun kampatman jinam epeacharmaka? Antsu wikia ji kapaamunam cuatro (4) aints wekainaun wainjai. Antsu chikicha auka Yus Akupkamua tumawaitai, —timiayi.
Tura arakchichu wajatas untsuak:
—Sadrac, tura Mesac, tura Abed-nego ainautiram, Yus timiá kakaram aa nuna inatiri asaram, yamaikia jinmaya jinkiram juni winitaram, —timiayi.
Tamati nu aints jinum nangkimiamu ainauka iwiaaku ni intashisha esatsuk, tura wejmakrisha esatsuk, tura mukunit mukunit mejeetnasha mejeetsuk jiinkiarmiayi. Tura jiinkiaramtai apu chichaak:
—Yamaikia wisha ju aintsu Yusri nekas juuntaitai tajai. Niin timiá umirkamu asaramtai, Yus ni awemamurin akuptuk uwemtikrayi. Tura jatancha shamtsuk chikich yusnaka umirtsuk, antsu ni Yusrinak umirkaru ainawai. Chikich Yus iin uwemtikramratin pengké atsawai. Tura atsau asamtai, yamaikia chichaman akupajai: Aints ju aintsu Yusrin pachisar pasé chichainaunka maawarti. Tura Iwiaaku Yuse chichamen umirinachunka ni jeenka yumpunkarti, —timiayi. Nunia nu kampatam aints ainaun chicharak:
—Wina nungkar wainin ataram —tusa inaikiamiayi.
Apu nintinchau wajasmauri
(Dan 4.4-19, 24-37)
Nunia apu Nabucodonosor tuke ni wakeramurin nintimias pujuyayi. Tura asamtai Yus karanam niin wantintukmiayi. Antsu mesekramramurin nekamatatkama tujintak nekau ainaun:
—Mesekramramur nekaamtikruataram, —tusa mash untsukmiayi. Ni untsuam tariarsha apu mesekramramurinka nekaacharmiayi. Tura nekaacharamtai apu Danielan untsukmiayi. Tura untsukam taamtai, apu chicharak:
—Mesekramrajai. Tura waininayat nekau ainau mesekramramurun nekartuachari. Mesekramramurka nuwaitai: Numi juun nekas saram nayaimpin antitnak tsakarun wainkamjai. Tura asamtai mash nungkanmaya ainausha nu numinka wainkarmiayi. Nu numi nuké samek aun, nunia neren timiá untsurin nerekun wainkamjai. Tura asamtai aints ainau mash nuna nerenka yuwarmiayi. Tura mikinnum waaka ainau untsuri kaunkar ayaminaun wainkamjai. Tura chingki ainausha numinam pasungminaun wainkamjai. Nunia Yuse awemamuri nayaimpinmaya taarun wainkamjai. Tura ni kakar untsumaurin antukmaja nuka nuwaitai: Ju numikia charukrum tura kanawesha charukrum nerengka utsangtaram. Tura waaka ainau mikinnunam tepesarma nuka, tura chingki pasungminak pujuarma nusha arák wearti tusaram papeertaram. Antsu numi nantuje tura kangkapesha charutsuk asataram. Yus nayaimpinam puja nuka ningki wakerak pachitsuk aints apu ati tusa inaikiatnuitai. Tura aints ainauka mash nuna nekaawarti tusan, nu apuka siete (7) musach nintinchau wajastatui, tu chichaun antukmajai.
Tura nuna antuku asan, ame warina takua tawa tusam nekamtikruata tusan iniajme. Yuse Wakani timiá pengker aa nuka nintimin engkemturmau asamtai, ameka wi mesekramramur nekamtikruata, —apu timiayi.
Tamati Daniel nuna antuk nukap nintimias chichatsuk wajasmiayi. Tura nunia chicharak:
—Apuru anturtukta: Mesekramramuram numi ajakmau wainkame nuka ametme. Ame siete (7) musach nintinchau wajasam, aanum tangkua nunismek chirichri yu atatme. Tura aanum pujustin asam, yumi jitamtaisha chupiu atatme. Nunia Yus nekas nayaimpinam iwiaaku puja nuka aints ainaun mash ni kakarmarijai inawai tusam nekaatatme. Tura Yus apu ainauncha aintsun inatsuk asarti tusa jiirtinuitai. Tura numi nantuje charutsuk ukukmiauka ameka Yus umirkumka, ataksha apu wajastatme taku tawai. Tura asam tunaarum yamaikia ukukim, aints ainau wait anentrata. Tu pujakminka Yus tunaarumin tsangkutramrashtimpiash, —Daniel apun timiayi.
Nunia kichik musach nangkamaramtai, apu Nabucodonosor Yusen tuke nintimtsuk pujau asa, ni jeen pujus ningki nintimias chichaak:
—Wikia wina kakarmarjai juun yaktanka timiá shiirman jeamkamjai. Tura wikia nepetmaku asamtai, winaka tuke: Ameketme apum turutinawai, —tu nintimias pujai, nayaimpinmaya untsumun antukmiayi. Nu chichamka nuwaitai:
Apu Nabucodonosora antukta. Ju chichamka aminuitai: Yamaikia apuka wajaschatatme.
Tura nu untsumaun antuk, apu nintingkia mengkakamiayi. Tura ninti mengkakamtai, ni inatiri ainau apurin waininayat, ninu jeenia jiikiarmiayi. Tura jiikiaram apu aintsutiat siete (7) musach aanum tangkua nunisang pujus yumi jitamtai chupiu ayayi. Tura intashi kukui urea tumau tsaparmiayi. Tura chirichri yukinij wajauyayi. Tura nanchiki saram tsakaramiayi. Nuniangka Yusen nintimramiayi.
Tura asamtai Yus ataksha ni nintin engketamiayi. Turamtai nintin engkea ataksha apu wajasmiayi, Tura apu wajas chichaak:
—Yamaikia Yus nayaimpinam puja nuka nekas juuntapita tajai. Ni turamuri nekas pengkeraitai. Antsu aints nangkami: Wikia miajuitjai takungka nuna nintingkia mengkakatnuitai, —timiayi.✡ Stg 4.6; 1 Pe 5.5, 6
Yuse aarmauri nekamtikiamuri
(Dan 5.1-30)
Apu Nabucodonosor jakamtai, Belsasar apu wajasmiayi. Tura apu wajas, juun fiestan najanamiayi. Tura juun fiestan najanak, mil (1,000) aints ainaujai vinon nukap umur, nunia nampek chichaman akupak:
—Yamaikia pining kuri najanamu ainau yaanchuik Jerusalénnum Yus seati juun jeanam irunmia nuka apachur itamia nu itataram, —timiayi.
Tamati piningkian kuri najanamu armia nuna itariarmiayi. Tura itarim apu ni aintsri ainaujai, tura nuwa ainaujai mash nu piningjai vinon umurarmiayi, tura nampekar chichainak:
—Ii yusri kuri najanamu ainausha, tura kaya najanamu ainausha, tura jiru najanamu ainausha mash pengker ainawai. Nuka nekasar ii yusri ainawai, —tiarmiayi.
Tu tinamtai wenurmaunumia aintsu uwejen wainkarmiayi. Antsu namangkenka waintsuk uwejenak waitkarmiayi. Nu uwejka wenurmanum chichaman aarmiayi. Tura wainiat apu nu aarmaunaka nekaatatkama tujintak, shamak putsu putsú wajaki purushnir kuraimiayi. Tura kakar untsumak:
—Nekau ainau tura wishin ainausha untsuktaram, —timiayi.
Tamaitiat nekau ainau tura wishin ainau taar, nu aarmaunka waringki tusar, nekaawartatkamawar tujinkarmiayi. Tura tujinkaramtai apuka napchau nintimias pujumiayi.
Turamtai ni nukuri tari chicharak:
—Napchau nintimtsuk asata. Antsu Daniel untsukta. Nuka nu aarmaunaka nekamtikramatatui, —timiayi.
Tamati Belsasar Danielan untsukmiayi. Tura Daniel untsukam taamtai chicharak:
—¿Ame Danielkitam? ¿Wina apar amin achirmak Judá nungkanmaya itamuchukitam? Yuse Wakani ami nintimin pujawai tamaun antukjai. Tura asam mash nekame. Ju aarmau wainme nu nekaakminka, wina entsatirun tura shaakur kuri najanamuncha susatatjame. Tura wina inatir wainin ata tusan inaikiatatjame, —timiayi.
Tamaitiat Daniel aimiak:
—Ami warinchurminka nakitajai, tura apu wajatnasha nakitajai. Antsu Yus nayaimpinam puja nuka ju aarmaunaka wina nekamtikruau asamtai nekapruatjame.
Yus ami aparmin pengker awajsamiayi. Tura asamtai chikich nungkanmaya ainauncha mash nepetkamiayi. Turayat Yusen nintimtsuk pujau asa, ni ninti mengkatukmiayi. Tura aanum pujus, tangkua nunisang nupaan yukinij wajauyayi. Tura amesha nunismek Yus nintimtsuk pujau asam, pining Yus seati juun jeanam amia nu jukim ¿ami aintsrum ainaujai tura nuwa ainaujai umurchamkum? Tura ami yusrum aints najanamu wainiatum ¿nekasam wina yusruitai tichamkum? Tura asakmin Yus ni awemamurin akupak ju chichaman aamtikrayi. Ju aarmauka nuwaitai:
Ame apu ayatum Yus umirkachu asam, yamaikia apuka wajaschatatme, antsu ami nungkarmin chikich apu wajastatui, tu aarmawaitai, —Daniel timiayi.
Tamati apu ni entsatirin kapanniun Danielan antsramiayi. Tura shaakrin kuri najanamuncha susamiayi. Nunia chicharak:
—Daniel wina inatiru wainin ati, —timiayi.
Tu chichau wainiat nu kashi ni nemase ainau ni yaktarin wayaawar, apu Belsasaran maawarmiayi. Turinamtai Darío apu wajasmiayi.
Daniel juun yawaa pujuinamunam engkeamuri
(Dan 6.1-28)
Nunia Darío Babilonia apuri wajas aintsun untsuri inarmiayi. Tura ni aintsri timiá untsuri asamtai, ni yaintrin kampatam aintsun inaikiamiayi. Nunia Danielnasha wina aintsru wainin ati tusa inaikiatas wakerimiayi. Tura asamtai chikich aints ainausha Danielan suwirpiaku jiiarmiayi. Tura ¿itiurkarik Daniel maawaintai? tu nintimrarmiayi. Tura ¿Daniel itiur pujawak? tusar jiisartas aanum wajasarmiayi. Antsu Daniel pengke aints asa, tuke Yusen umirkau asamtai apun: Danielka paseetai tiartatkamawar tujinkarmiayi.
Daniel Yusen nukap aneemiayi. Tura asa kashik, nunia tsaa tupin, nunia kiaraisha Jerusalénnumanini Yusen seatas tikishmatramiayi. Tura asamtai chikich apu ainau nuna wainkar, apu Daríonam wear tsuntsumruwar chicharinak:
—Apuru tuke pujusta. Iisha mash apu ainautisha, tura juun ainautisha, tura suntara apuri ainautisha iruntrar chicham najanau asar, ame seatasar winaji. Yamaikia aints ainau kichik nantu ni Yusrinka seatsuk, tura chikich ainauncha seatsuk, antsu aminak seatmiarti tusam chicham akupkata. Antsu nu chichaman umitsuk pujuinamtaikia, juun yawaa pujuinamunam engkeatnuitai. Antsu nu chichamka pengké yapajiachminuitai, tawai tusam chicham akupkata, —tiarmiayi. Daniel nuna umiachmataikia maawartatuapi, tu nintimsar tiarmiayi.
Tinamtai apu Darío Daniel Yus seamun nekachu asa, ayu tusa nu chichamnaka aints ainau mash umirkarat tusa aar akupkamiayi. Turamtai Daniel nu chichaman antayat, shamtsuk kashiksha nunia tsaa tupnisha nunia kiaraisha tuke Yusen seamiayi.
Tura Yusen seamtai, apu inatiri nuna wainkar nunia waketkiar, arutsuk apu Darion ujakarmiayi. Tura ujakaram apuka napchau nintimias pujumiayi. Tura: ¿Itiurkanak Danielan uwemtikraintaj? tu nintimramiayi. Tura waininayat ni inatiri ainau Danielan maawartas wakerinau asar apurin chicharinak:
—¿Apuru, ame chichaakum: Wi chichaman akupaja juka pengké yapajiachminuitai tichamkum? —tiarmiayi.
Tinamtai apu: Ja ai tusa kiarai chichaman akupak:
—Danielan achikiar juun yawaa pujuinamunam engkewarti —timiayi. Tu akuptukmau asar, apu chichamen miatrusarang umirkarmiayi.
Ni chichamen umirkaram, apu Darío Danielan aneau asa, wake mesek yutsuk tura kanutsuk tsawaarmiayi. Tura tsawaarak wári juun yawaa pujuinamunam wemiayi. Tura nuni jea untsuak:
—Daniela ¿iwiaakmek? ¿Ami Yusrum miatrusmek umirkau asakmin, amin uwemtikramrayik? —tu iniam Daniel ayaak:
—Ja ai, apuru, iwiaakjai. Wina Yusur ni awemamurin akupturkami, tura juun yawaa jangken epetkami. Yus turamtai winaka yuruachi, —timiayi.
Tamati apu Daríoka warasmiayi. Tura chichaman akuptak:
—Daniel wári jiiktaram. Turaram aints ainau Danielan maawartas wakeriarmia nu achikrum yawaa pujuinamunam engkeataram, —timiayi.
Tamati Danielan maawartas wakeriarmia nuna achikiar, yawaa pujuinamunam nangkimiawaramtai, juun yawaa nu aints ainaunka mash esainiar yuwarmiayi.
Turinamtai apu Darío chichaman aar akupak:
—Yamaikia aints wina nungkarun pujuinauka mash Daniela Yusrin umirkarti. Ni Yusri nekas iwiaakuitai. Tura asa ni aintsri ainauncha uwemtikratnuitai. Nayaimpinam tura nungkanmasha wainchati takatan untsuri najanui. Tura Daniel juun yawaa pujuinamunam engkeamu wainiat Yus niin uwemtikrayi, —timiayi. Tamati Daniel tuke apu nekamtikin ayayi.
Daniel Yusen seamuri
(Dan 9.1-23)
Daniel ju chichamnasha armiayi:
Wiitjai Danielaitjai. Darío apu pujamtai, nu musachti wisha Yuse chichamen etsernu Jeremíasa aarmaurin ausan, Jerusalén yaktan yumpungmaurin pachisan ausamjai. Tura setenta (70) musach nangkamaramtai, ii aintsri ainauti Jerusalénnum ataksha waketkitnuitji, tu aarmauya nuna ausamjai. Tura ausan wejmak yukuunam tuksamun pushu entsaran Yusen seamjai.✡ Ap 1.3
Tura Yusen seakun:
—Apuru, ameketme juuntam, ameketme kakarmam. Amin anenmina nusha amesha aneame. Tura ami chichammin umirtaminak pujuinauka amesha yayaame. Iikia tunaawaitji, tura ame akupamuram umirtsuk pujuyaji. Tura ami chichammin etserin ainau etsermaurisha anturkachmiaji.
Apuru, ameketme pengkeram. Tura Jerusalén yaktanam pujuinausha tura Israel nungkanam pujuinausha amin umirtamkacharu asaramtai, chikich nungkanam akupkamiame. Apuru, iikia tunaawitji, tura ii apuri ainausha tunau ainawai. Tura ii juuntri ainausha tunau ainawai. Antsu ameka ii Yusri asam, iinka wait anengkratame. Tura asam iincha tsangkukratme. Iikia ami chichamem umirat nakitau asar tunaarintin ayaji. Tura asar yaanchuik aints ainau Moisésa papiri aarmaun umirtan nakitinau asar, wait wajaktiniun jukiarmia nunisrik iisha wait wajaktin jukimiaji.
Ii nemase ainau Jerusalénnum turunawarmia nunaka chikich nungkanmaka turunacharmiayi. Moisésa aarmauri umirtsuk pujakrumka, wait wajaktin jukitatrume, ame timiame nunisarang wait wajaktiniun jukiarmiayi. Antsu ni tunaarinka inaisacharmiayi. Tura wainiatrik iisha nunisrik ami chichameka pachischamiaji. Tura amesha seachmiaji. Tura ami chichamem umirchau asar, ii wait wajaktincha jukimiaji.
Apuru, yaanchuikia ami kakarmarmijai Egipto nungkarinia ami aintsrum ainau jiikmiame. Antsu ii juuntri ainau tunaarintin asar, Jerusalén yaktanam tunau turuwaramtai, chikich aints ainausha iincha wishikraminaji.
Antsu yamaikia, Apuru, wi seajme nu anturtukta. Ami yaktarmin mesrarmia nu jiista. Iikia tunau arining, ame nekasam wait anengkratin asam anturtukta. Tura wi seamur anturtukam ami aintsrum ainau tsangkurata, —timiajai.
Tuke Yusen seakun wina tunaarun ujaakun, tura wina aintsur ainau tunaarin ujatinakun, tura Jerusalén yaktan pachisan wi Yusen seamtai, Yuse awemamuri Gabriel naartin, yaanchuik karanma nunisnak wainkamiaja nu angkuanmatai nayaimpinmaya nanaaki taruti wina chichartak:
—Daniela winajai. Yus nekas amin anenmau asamtai, ame karanma nunismek wainkame nuna nekamtikiatasan winitjame, —turutmiayi.✡ Luc 1.19, 26
Daniel karanma nunisang wainkamuri
(Dan 10.1-21)
Apu Ciro jimia musach nangkamak apu pujai, Daniel karanma nunisang Yus niin nekamtikiatas wakerimia nuna wainkamiayi. Tura nuna kajinmatsuk tuke nintimias pujus nunia nekaa nuna pachis tu aarmiayi:
Yus wina nekamtikruatas wakerimia nuna wikia kampatam tuming nintimran, warina takua tawa tusan nekaatatkaman yumatkan wake mesekan pujumjai. Wikia tangku namangken yutsuk, tura vinoncha umutsuk tura perfume yakamatsuk Yusen sean nu kinta ainaun inangkarmajai. Tura entsa Tigris tutainum wena, nuna yantamen pujusan, karanma nunisnak aints entsati pujun entsarun tura cinturónri kuri najanamun wainkamjai. Tura yapiin peema timianu paan tsantraun wainkamjai. Tura ni jiisha ji kapawa tumaun wainkamjai. Tura kunturi tura nawesha jiru jinum jiyamua nunisang newar wajaun wainkamjai. Tura ni chichamencha aints untsuri chichainawa tumaun antukmajai.✡ Ap 1.13-15; 2.18-19; 19.12-13
Wiki nu aintsun wainkamjai. Antsu chikich aints wijai wajainauka wainkacharmayi. Tura nuna wainkan putsu putsú wajakin kakarmar atsaun nekapmamramjai. Tura nu aints chichaun antukan, jakawa nunisnak nungkanam tepesmajai. Tura wi tepamtai ni uwejejai achirak inantuki wina chichartak:
—Daniela, Yuska amin anenmawai. Amin chichasat tusa wina akuptuki. Tura asamtai yamaikia wi tajame nuka anturtukta, —turutmati wikia wajakmajai. Wi wajakiamtai wina ataksha chichartak:
—Daniela, shamrukaip. Ame chicham uyumtin antukmame nu nintimram Yus seamame nuna antukmayi. Tura asamtai yamaikia winitjame. Nuwik winitaj tayatun, Satanása awemamuri Persia nungkanam pujú, kampatam tuming weep tusa surimrukmayi. Tura wainiat Yuse awemamuri Miguel naartin timiá kakaram aa nuka wina yainkatas tarutmiayi. Tura asamtai ukunam atiniun pachisan amin chichaman nekamtikiatasan yamaikia winitjame, —turutmiayi.✡ Jud 9; Ap 12.7
Tura wina aujtau wainiatun, wikia tsuntsuman chichatsuk wajasmajai. Nunia aintsua tumau taruti wenerun antintrukmayi. Turamtai wikia chicharkun:
—Juunta, wi yamai wainkaja nuna wainkau asan shamkajai, tura napchau nintimsan pujajai. Wina kakarmar atsau asamtai, mayatchamin nekapeakun ¿amijaisha itiur chichastajak? —timiajai.
Wi tamati ataksha antintrukamtai, wikia kakaram wajasmajai. Turamtai wina chichartak:
—Napchau nintimtsuk asata. Tura shamkaip. Yuska amin anenmawai. Tura asamtai kakarta. Tura pengker nintimrata, —turutmiayi.
Turutin asamtai ataksha pengker nekapeakun:
—Apuru, kakarmaram wina surusu asam yamaikia aujtusta, —timiajai.
Wi tamati wina chichartak:
—¿Waruka winitjame tusamka nekamek? Yamaikia ataksha Satanása awemamuri Persianam puja nujai maaniktatjai. Tura nuna umisan, Satanása awemamuri Grecia nungkanam puja nujaisha maaniktinuitjai. Antsu Yuse awemamuri Israel ainau ayamruktin Miguel naartin nuke wina yainkatnuitai. Yamaikia nekas chicham aarmaun: Warina takua tawa tusan nekamtikiatjame, —Yuse awemamuri Gabriel naartin turutun antukmajai.
✡^ Stg 4.6; 1 Pe 5.5, 6
✡^ Ap 1.3
✡^ Luc 1.19, 26
✡^ Ap 1.13-15; 2.18-19; 19.12-13
✡^ Jud 9; Ap 12.7


Ester
1
Persia apuri fiestan najanamuri
(Est 1.1-22)
Apu Darío jakamtai, chikich apu Asuero naartin Persia apuri wajasmiayi. Nu apuka aints ciento veintisiete (127) provincianam pujuinaun inarmiayi. Tura ni nungkari Indianmaya nangkamas Etiopíanam jeakuyayi. Tura Asuero kampatam musach Persia apuri pujus, ni nungkarin apu naamkaru ainaun tura suntara apuri ainauncha mash yuwitaram tusa untsukmiayi.
Tura untsukam apu ainau mash Asuero pujutirin Susa naartinnum kaunkarmiayi. Tura kaunkaru ainauka siete (7) kinta apujai yuwarmiayi, tura apu umutirincha umurarmiayi.
Apu jeengka nekas shiiram ayayi. Keemtai ainausha kuri najanamu armiayi, tura chikitcha kuik najanamu armiayi. Tura pining ainausha mash kuri najanamu armiayi.
Apu ainau iruntrar yuwinamtai, apu Asuero nuwari Vasti naartin chikich apu ainau nuwarin: Iijai yuwami tusa untsukmiayi. Tura siete (7) kinta iruntrar yuwinai, fiesta amuamunam apu Asuero vinon nampek:
—Nuwar shiirmaitai —timiayi. Tura apu ainauka mash nuwarun jiisarti tusa, ni aintsrin sieten (7) akupak:
—Nuwar itataram —timiayi.
Tamaitiat nuwari winichmin nekapeajai tusa nakiarmiayi. Tura nuwari taricham, apu Asuero kajekmiayi. Tura nuwari ni chichamen umirkachmau asa ¿itiurkainjak? tusa, papi nekau ainaun untsukmiayi. Tura papi nekau ainau untsukmau asar apurin chicharinak:
—Ame wakerakmeka aints mash nekaawarti tusam, ju chichamka antukta: Vasti yamaikia wina nuwarchawaitai. Tura asan jiitnasha nakitajai, tawai tita. Nu turakmeka aishrintin ainauka Vasti turunamurin mash nekaawar ni aishrin umirkartin ainawai, —tiarmiayi.
Tinamtai apu chicharak:
—Nuka nekas pengkeraitai, —tusa ni nungkarin niish niish chichau ainau nu chichaman mash antukarat tusa, nu aints ainau chichamejai papin aar akupkamiayi.
Ester apu nuwari wajasmauri
(Est 2.1-10, 15-18)
Susa yaktanam aints Mardoqueo naartin pujumiayi. Nusha Judánmaya achikmau Susa yaktanam jeamiayi. Tura ni kana umaji Ester naartin mitaik asamtai, Mardoqueo tsakatmarmiayi. Tura ni tsakatkari nekas shiiram amiayi. Tura ni nawantria nunisang ni jeen pujas pujumiayi.
Nunia apu ni nuwarin japau asamtai, nawan shiiram apu nuwari ati tinamtai, Esteran apu wainkat tusar apu jeen jukiarmiayi. Antsu ni jeenia jiintsaing Mardoqueo Esteran chicharak:
—Ameka wikia judío nawantrinjai tusamka etserkaip, —timiayi.
Tura Ester apu jeen wayaamtai, apuka Esteran wainak aneemiayi. Tura chikich nawan ainau nangkamasang niin aneau asa Esteran nuwatkamiayi. Tura yamaikia wina nuwaruitme tusa, tawaspan kuri najanamun tsengkrumtikiamiayi. Tura nu nungkanam apu ainaun: Yuwitaram tusa, tura suntara apuri ainauncha mash: Yuwitaram tusa chichaman akuptukmiayi. Tura mash kaunkaramtai fiestan najanawarmiayi.
Jimia aints apun maatai tusar chichaman najanamuri
(Est 2.21-23)
Tura apu Esteran nuwatkamtai, Mardoqueo aanum keemas pujai, jimia aints apun maatai tusar chichainaun antukmiayi. Tura Mardoqueo nuna antuk Esteran ujakmiayi. Tura ujakmau asa, Estersha aishrin ujakmiayi. Tura ujakam apuka:
—Nu aintsu kuntuje jiyuwaskajai jingkiaram mai maataram, —tusa chichaman akuptukmiayi. Tura Mardoqueo timiaurincha apu ni inatirin aamtikramiayi.
Amán Mardoqueon kajerkamuri
(Est 3.1-15)
Nunia jumchik arus apu Asuero chikich aintsun Amán naartinun ni inatiri juuntri ati tusa inaikiamiayi. Antsu nuka judío ainau nemase ayayi. Tura Amánkan wina inatir ainaun waitrukat tusa inaikiamu asa:
—Amán winamtai, aints mash tikishmatrar tsuntsumruwarat, —tusa chichaman akupkamiayi. Apu akuptukmaitiat Amán winamtai, Mardoqueoka Yusnak tikishmatran tsuntsumruatnuitjai tusa pachischamiayi. Pachischamtai Amánka nuna nekaa kajerkamiayi. Tura ni inatirin:
—¿Tunia aintski? —tusa inintramtai:
—Judío aintsuitai, —tusar ujakmau asa:
—Judío ainaun mash amuktaj, —tu nintimias Amán apurin ujaktas wemiayi. Tura apurin wainak anangkak chicharak:
—Apuru, tsangkutrurta. Ami nungkarmin aints untsuri pujuina nuka ami chichaminka umirtaminatsui. Tura ame akupamurmincha pachinatsui. Antsu ame wakerakminkia, tura nu aints ainau mash amukta takumningkia, wikia ami nungkarmin pujuinauncha chichaman akuptukainjai. Tura kuikiancha treinta mil (30,000) kilos akikainjame, —apun timiayi.
Tamati apuka chicharak:
—Ame tame nuka pengkeraitai. Antsu kuikiarminka wakeratsjai, —timiayi.
Apu tamati Amán arutsuk apu inatiri ainaun untsuk:
—Judío natsa ainausha tura juuntach ainausha mash, tura nuwa ainausha mash, tura uchi ainausha nu kintatikia mash amuktaram, tura niinu ainausha mash juruktaram, Apu Asuero tawai tusaram ujaktaram, —tusa niish niish chichau ainau ni chichamejai aamtikramiayi.
Tura akupkamu asar ni inatiri ainau nu chichaman mash provincia ainamunam jukiar, nunia aints ainaun niish niish chichainaun nekamtikiawarmiayi.
Judío ainau wake mesekmauri
(Est 4.1-17)
Nuna turinamtai Mardoqueo nuna nekaa kakar juutmiayi. Tura wake mesek wejmakan pushun entsar, tura muuken yukuujai yukuar, apu pujutirin tu wayaachmin asamtai aanum wajasmiayi. Turamtai chikich judío nu nungkanam pujuinausha apu chichamen antukar, nusha nunisarang wejmak pushun entsarar yutancha yutsuk juutinak pujuarmiayi.
Tura Mardoqueo apu pujutirin aanum wejmakan pushun yukuunam engkermaun entsar wajamtai, Ester nuna nekaa, Mardoqueo wejmakan shiirman entsarat tusa ni inatirin akuptukmiayi. Tura wainiat Mardoqueoka nu wejmakan entsatan nakitmiayi. Turamtai Ester ni inatirin chichaman nekaat tusa ataksha akuptukmiayi. Tura akuptukam Mardoqueo Estera inatirin Amánkan pachis ujaak:
—Judío ainautin mash amutmaktas apun kuikian nukap susataj tusa, ni nungkarin pujuinauncha mash chichaman akuptuki, —tusa Estera inatirin ujakmiayi. Tura apu aarmaurincha susamiayi. Tura judío ainaun pachis: Wait aneas iin uwemtikiartukta tusa, Esteran chichaman akuptukmiayi.
Turamtai Estera inatiri waketki, Mardoqueo chichamen Esteran mash ujakmiayi. Tura ujakam Ester ni inatirin chicharak:
—Ataksha Mardoqueonam weme, tawai tusam ujakta: Apu untsukchamaitiat aints tura nuwa kichkisha ni pujamurin wayaamtaikia pachitsuk main armiayi. Antsu apu wairin kuri najanamun kutsmaramtai, nu aintska uwemratnuitai tusar, ju nungkanam pujuinausha mash nekainawai. Wisha apu nuwari ayatnak, páchitskeka apunam wayaachminuitjai. Antsu aishruka kichik nantu untsurtsuk pujawai, tawai tusam ujakta, —tusa Mardoqueon chichaman akuptukmiayi.
Tu akuptukam Mardoqueo iiksang chichaman akuptak:
—Judío ainautin mash mantaminamtaikia, wikia apu nuwari asan uwemratatjapi tuuka nintimraip. Ame apu nuwari ayatmek pengké uwemrachminuitme. Ame apu chichatsuk pujakminkia, chikich uwemratniun Yus iin akupturmaktatji. Antsu ameka jakatatme. Tura ii weari ainausha mash jakartin ainawai. Antsu yamaikia Yus amin: Apu nuwari ata tusa, juni pujtamsau asamtai, ¿ami aintsrum ainau uwemtikrashtameash? —tusa Esteran chichaman akuptukmiayi.
Tu akuptukam Ester iiksang chichaman akupak:
—Watska, wi nekapsatjai. Tura judío ju yaktanam pujuinauka kampatam kinta yutsuk turasha amutsuk Yusen searti. Wisha nunisnak wina inatir ainaujai Yusen seatatjai. Tura kampatam kinta Yusen sea seaka tsawaarkun, untsurchau wainiatnak apu pujutirin wayaatatjai. Tura mantutan wakerakka mantuati, tawai tusam ujakta, —timiayi.
Tamati Estera inatiri Mardoqueon mash ujakam:
—Kampatam kinta yutsuk tura umutsuk Yus seataram, —tusa judío ainaun ujakmiayi. Tura ujakam judío ainau nu chichaman mash umirkar Yusen kampatam kinta seainak pujuarmiayi.
Ester apunam wayaamuri
(Est 5.1-7)
Tu pujuinamtai Estersha Yusen sea seaka tsawaarak, nunia wejmak nekas shiirman entsar, apuka untsuachmaitiat ni pujamurin wayaamiayi. Tura wayau wainiat, apuka juun keemtainam keemas kajerkachmiayi. Antsu wai kuri najanamun kutsmar:
—Wayaata, —timiayi.
Tamati Ester taa apu wairin takasmiayi.
Tura wain takamtai apu chicharak:
—Nuwaru ¿waruka winame, tura warí wakerame? Ame wakerakminka wina nungkarun japen akantukan susatjame, —timiayi.
Tamati Ester aimiak:
—Wi wakeraja nuka nuwaitai: Wait aneasam ju kintaka wijai yuwata. Tura Amánsha iijai yuwami tusam untsukta, —timiayi.
Tamati apu ayu tusa ni inatirin akuptak:
—Amán apu nuwarijai yuwiti, apu tawai tusam untsukta, —timiayi. Tura Ester yuwitaram tusa untsukmau asar, apu Asuero Amánjai Ester pujamunam yuwarmiayi.
Tura yuwinak pujusar apu Asuero Esteran ataksha iniak:
—Nuwaru ¿warí wakerame? Ame wakerakminka, wina nungkarun japen akantukan susatjame, —timiayi.
Tamati Ester ayaak:
—Wi wakeraja nuka nuwaitai: Ame wina anenkumka, wait aneasam kashincha nunismek Amánjai juni yuwita tusan tajame. Nuniangka wi wakeraja nuna ujaktajme, —timiayi.
Amán Mardoqueon maatas umirsamuri
(Est 5.9-14)
Tamati Amán waras jiinkiamtai, Mardoqueo aanum pujus, Amánkan wainkayat wajatkichmiayi. Tura asamtai Amán nukap kajekmiayi. Tura kajekiat chichatsuk nangkamakmiayi. Tura ni jeen waketki, ni nuwarin untsuk, tura ni amikri ainauncha mash untsuk, apu Asuero niin pengker awajsamurin pachis chichasmiayi. Tura chicharak:
—Apu nuwarisha yamaikia apujai yuwitaram tusa untsurkau asamtai, wiki apujai tura apu nuwarijai yuwamjai. Tura kashincha nunismek apujai yuwita tusa untsurkayi. Antsu nu judío aints Mardoqueo naartin wina waitak wajatsuk tura tsuntsumrutsuk pujau asamtai, nuna nintimsan kajekmin nekapeajai, —timiayi.
Tamati nuwari ni amikri ainaujai nuna antukar chicharinak:
—Maj, ame aintsrum akupkam: Numi juun charukrum jea aarin jintataram tita. Tura nunia kashin tsawaarkum apuram chicharkum: Wait aneasam nu judío kuntujen jiyuwaskajai jingkian nu numinam nenaatasan wakerajai tusam tsangkatrukta tita. Tura kajetsuk antsu pengker nintimsam apujai tura ni nuwarijai yuwatasam apu pujamunam weta, —tiarmiayi.
Tu tinam Amán ayu tusa:
—Numi charukrum jea aarin jintataram tusa, —ni aintsrin akupkamiayi.
Apu Mardoqueon pengker awajsamuri
(Est 6.1-12)
Nu kinta kintamramunam apu Asuero kanurtatkama tujinkamiayi. Tura kanachu asa ni inatiri ainaun akupak:
—Papi wi turamun pachisan aamtikramiaja nu itaaram ausataram, —timiayi.
Tura ni inatiri akupkamu asar nu papin itaar, apu antukat tusar ausarmiayi. Tura jimia aints apun maatasar wakeriarmia nuna turamurin nunia Mardoqueo apu ujakmaurin pachis aarmauncha aujiarmiayi.
Aujinamtai apu iniak:
—¿Tura Mardoqueon pengker awajsamuncha pachiska aarchamukai? —tu iniam:
—Atsa, pengké chikichkisha aarchamuitai, —tiarmiayi.
Tu tinam apu ataksha iniak:
—¿Yaachia aanumsha wajaj? —timiayi. Nu tamaujai metek Amán apu jeen aanum wajamiayi. Tura apun chichasan: Mardoqueon jiyuwaskajai kuntujen jingkian numinam nenaatasan wakerajai. Nu tsangkatrukta titas tarimiayi.
Tura Amán aanum wajamtai, apu: ¿Yaachia aanumsha wajaj? tu inintramtai:
—Amán aanum wajawai, —tiarmiayi.
Tu tinam apu:
—Wayaati, —timiayi.
Tamati Amán wayaamtai apu Asuero arutsuk iniak:
—Apu aintsun pengker awajsatas wakerakka ¿itiurkamnawaita? —timiayi.
Tu iniam Amán: Winaka pengker awajtusaintapi, tu nintimias ayaak:
—Apuru, wikia tu nintimjai. Aints pengker awajsatasam wakerakmeka, aminu entsatiram nekas shiiram aa nuna antsratnuitai. Nunia kawainum ame tuke keemsam wekaame nuni nu aintska keemsatnuitai. Tura mash aints iruna nu wainkarti tusam, nu aintsnaka kawainum keemas pujaun chikich aints miaju juki yakta japen jeekatnuitai. Tura kakar chichaak: Apu ju aintsun pengker awajsatas wakerau asamtai aitkajai, titinuitai —timiayi.
Tamati apu ayaak:
—Ame tame nuka pengkeraitai. Yamaikia nuka mash umisam, wina entsatir jukim, aints Mardoqueo naartin antsrata. Tura wina kawair jukim, nuka mash miatrusmek umikta, —timiayi.
Tura apu akupkamu asa, Amán apu entsatirin Mardoqueon antsramiayi. Nunia apu kawairin keemsati tusa itamiayi. Tura keemsamtai, Mardoqueon kawainum keemas pujaun yakta japen juki kakar chichaak:
—Apu ju aintsun pengker awajsatas wakerau asamtai aitkajai, —timiayi.
Tura mash umisamtai Mardoqueo apu pujutiri aarin waketki ataksha nuni keemsamiayi. Turamtai Amán wake mesek tura natsaamak muuken nukuk wári ni jeen waketkimiayi.
Ester ni weari ainaun ayamrukmauri
(Est 6.14—7.10)
Turamtai arutsuk apu inatiri tariar: Amán apu nuwari jeen yuwiti tusar jukiarmiayi. Tura yuwinak pujuinai, apu ataksha Esteran iniak:
—Nuwaru ¿warí wakerame? Ame wakerakminkia wina nungkarun japen akantukan susatjame, —timiayi.
Tamati Ester ayaak:
—Apuru, wait aneasam ame wakerakmeka uwemtikrurta. Tura wi wear ainausha mash uwemtikrata. Aints iinka mash amutmaktas wakerutmaji. Tura kichkisha iwiaakuka pujuscharti tusa, iinka mash amutmaktas wakerau asamtai pengkerka pujatsji, —timiayi.
Tamati apu Asuero kajek chicharak:
—¿Nu aintcha yaitia? ¿Ya ami wearam ainauncha amuktascha wakera? —tu iniasmiayi.
Tu iniam Ester ayaak:
—Nu pasé aintska juwaitai Amánketai, —timiayi.
Tama Amán nuna antuk shamak kuraimiayi. Turamtai apu kajek wajaki chichatsuk aanum jiinkimiayi.
Apu jiinkiamtai, Amán Estera keemtairin naka tikishmatar:
—Wait aneasam surimrukta —timiayi.
Tura tikishmatar pujai, apuka ataksha waya Amánkan tikishma pujau wainak, timiá kajeku asa chicharak:
—Wikia pujai waitiatmek tura wina pujamurun pujai waitiatmek ¿nuwarjai tepestasam wakeram? —tamati apu suntari ainau nuna antukar Amánkan achikiarmiayi. Tura kichik suntar apun chicharak:
—Apuru, Amán Mardoqueo kuntujen jingkia nenaatas wakerau asa, numi juuntan charuk ni jeen yaamas jintamu wajawai, —timiayi.
Tamati apu chicharak:
—Nu numinam Amán wári nenaataram, —timiayi. Tura suntar ainau akupamu asar, Amánkan jukiar kuntujen jiyuwaskajai jingkiawar, ni jeen ayaamas numi jintamunam Mardoqueon nenaatas wakerimia nuni Amánkan nenaawar maawarmiayi.
Mardoqueo apu yaintri wajasmauri
(Est 8.1—9.26; 10.3)
Nu kintati apu Asuero ni nuwarin Amánka jeen aminu ati tusa susamiayi. Tura Ester Mardoqueon pachis: Nuka wi weawitai tusa apun ujakmiayi. Tura ujakmau asa apu:
—Mardoqueo tati, —tusa untsukmiayi. Tura taamtai, apu uwejnum wetai kuri najanamun Amánnumia jukimia nuna Mardoqueon suak:
—Pai, Amánka takatri yamaikia aminuitai, —timiayi.
Tamati Ester Mardoqueon chicharak:
—Amánka jee ame wainkata, —tusa susamiayi.
Nunia Ester aishrin ataksha chichastas ni pujamurin waya pinakumar tepes juutmiayi. Tura chicharak:
—Wait aneasam Amán wi wearun mash amuktas chichaman akupkamia nu chichamka yapajiata, —timiayi.
Tamati apu Asuero wairi kuri najanamun kutsmarmiayi. Turamtai Ester wajas aishrin chicharak:
—Aishru, ame wakerakmeka tura wina anenkumka, tura wi taja nuka nekas pengkeraitai takumka, Amán judío ainau mash amuktaram tusa, papin aar akupkamia nuka tuuka achati tusam ataksha chicham akupkata. Turachkumningkia wi wearun mash maawartinuitai. Turinamtaikia ¿nu wait wajamuncha itiur tsantratjak? —timiayi.
Tamati Ester nuni wajai, apu Asuero Mardoqueon untsuk chicharak:
—Amán papin wina naarun pachis aaru asamtai, nuka pengké yapajiachminuitai. Tura wainiatrum yamaikia yamaram chicham wina naar pachisrum aartaram, —timiayi.
Apu tamati Mardoqueo arutsuk apu inatiri ainaun untsuk, nu chichamka niish niish chichau ainau mash antukarti tusa aamtikramiayi. Nunia nu yamaram chichaman apu naarin pachisar Mardoqueo aamtikramia nuna apu inatiri ainau apu kawairin keemkar ciento veintisiete (127) provincianam niish niish chichau ainamunam aints ainau mash antukarti tusa akupkamiayi. Tura judío ainausha antukarti tusa judío chichamejaisha nu aarmaun akupkamiayi. Nu aarmauka nuwaitai: "Judío ainaun maawartas wakerinamtaikia, judío ainau nu aints ainaunka pachitsuk maawartinuitai".
Tu aarmau asamtai, Amán yaanchuik judío ainaun nu kintati mash amuktaram tusa chichaman akupkamia nu umiktin kinta jeamtai, judío ainaunka maacharmiayi. Antsu judío ainau kichik kichik yaktanam mash kaunkar, ni nemase ainaun nepetkarmiayi. Tura Amánka uchiri diez (10) armia nunasha maawar, diez (10) numi wajamaunum mash nenaawarmiayi. Tura judío ainau mash warainak fiestan najanawarmiayi.
Tura Mardoqueoka apu Asuero inatiri wainin asa, nekas juun wajasmiayi. Tura Mardoqueo judío ainaun ayamrukmau asa, tuke aneeniarmiayi. Tura musachjai metek nu kintati fiesta "Purim" tutai najanataram tusar, Mardoqueo Esterjai judío ainaun chichaman akuptukarmiayi.